**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 01.08.2020, ora 08.00 – 02.08.2020, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 02.08.2020, ora 07.00**

**RÂURI**

**Debitele au fost, în general, în scădere,** exceptând râurile din bazinele hidrografice: Vedea, Argeş, Ialomiţa, Siret, Prut (exceptând cursul superior), bazinul inferior al Oltului și râurile din Dobrogea unde au fost staționare.

 Debitele se situează la valori cuprinse între 30-90% din mediile lunare multianuale, mai mari (în jurul și peste normalele lunare) pe: Someșul Mic, Timiș, Bârzava, Jiu, pe cursurile superioare ale râurilor Moldova, Bistriţa, Trotuş şi pe cursul Prutului și mai mici (10-30% din normalele lunare) pe râurile din bazinele Bârladului si Jijiei.

Se situează peste **COTA DE ATENŢIE**, în scădere,râul Prut la stația hidrometrică Şiviţa (360+27) – jud. GL.

**Debitele vor fi, în general, staţionare** exceptând râurile din bazinele: Vişeu, Iza, Tur, Someş, Crasna, Barcău, Crişuri, Mureş, Bega, Timiş, Bârzava, Caraş, Nera, Cerna unde vor fi în scădere uşoară.

Se va menţine peste **COTA DE ATENŢIE,** în scădere,râul Prut la stația hidrometrică Şiviţa (360+20) – jud. GL.

**DUNĂRE**

**Debitul la intrarea în ţară (secţiunea Baziaş) în intervalul 01.08.2020 – 02.08.2020 a fost în scădere, având valoarea de 4100 m3/s**, sub media multianuală a lunii **august (4300 m3/s)**.

În aval de Porţile de Fier debitele au fost în scădere pe sectorul Gruia – Oltenița, în creștere pe sectorul Cernavodă – Galaţi și staționare pe sectorul Isaccea – Tulcea.

**Debitul la intrarea în ţară (secţiunea Baziaş) va fi în scădere (4000 m3/s).**

În aval de Porţile de Fier debitele vor fi în scădere pe sectorul Gruia – Vadu Oii şi staționare pe sectorul Brăila – Tulcea.

**Situaţia digurilor:** Râul Prut – digul incinta Brateşul de Sus şi Brateşul de Jos se află în faza I de apărare.

**2.** **Situația meteorologică în intervalul 01.08.2020, ora 09.00 – 02.08.2020, ora 06.00**

**ÎN ŢARĂ**

**Deși vremea s-a răcorit în toate regiunile,** a rămas călduroasă, local, la câmpie, în sudul teritoriului și doar în sud-vestul extrem al țării indicele temperatură-umezeală (ITU) a mai atins pragul critic de 80 de unități. Cerul a fost variabil, cu înnorări temporar accentuate, după-amiaza pe arii restrânse la munte și izolat în Banat, Oltenia și nordul Munteniei, iar noaptea cu totul izolat în estul țării, când trecător a plouat slab. Vântul a suflat slab și moderat, temporar cu intensificări

îndeosebi în zona înaltă de munte. Temperaturile maxime s-au încadrat între 23 de grade la Rădăuți, Ocna Șugatag, Suceava și Darabani și 34 de grade la Turnu Măgurele, Zimnicea și Calafat, iar la ora 06.00 se înregistrau valori termice cuprinse între 8 grade la Joseni, Toplița și Miercurea Ciuc și 23 de grade la Constanța-dig*.*

**LA BUCUREŞTI**

 **Vremea a fost predominant frumoasă,** dar s-a menținut călduroasă în orele amiezii, deși valorile termice au fost în scădere față de ziua precedentă. Cerul a fost variabil, iar vântul a suflat slab și moderat, cu unele intensificări pe parcursul nopții. Temperatura maximă a fost de 33 de grade la Afumați și Băneasa și 32 de grade la Filaret, iar la ora 06.00 se înregistrau 21 de grade la toate stațiile meteorologice.

**3. Prognoza meteorologică în intervalul 02.08.2020, ora 09.00 – 03.08.2020, ora 09.00**

**ÎN ŢARĂ**

 **Vremea va fi predominant frumoasă.** Cerul va fi variabil, mai mult senin noaptea. Cu totul izolat, mai ales după-amiaza la munte, vor fi ploi de scurtă durată și, posibil, descărcări electrice. Vântul va sufla slab și moderat, temporar cu unele intensificări în sud-est și pe crestele montane înalte. Temperaturile maxime, apropiate de normele perioadei în cea mai mare parte a țării, vor fi cuprinse între 23...24 de grade în nordul Moldovei și în depresiuni și în jurul a 32 de grade în Lunca Dunării, iar cele minime se vor situa între 10 și 21 de grade, mai scăzute în depresiuni, spre 5 grade în estul Transilvaniei.

**LA BUCUREŞTI**

 **Vremea va fi predominant frumoasă.** Cerul va fi variabil, iar vântul va sufla în general moderat ziua și slab noaptea. Temperatura maximă se va situa în jurul a 31 de grade, iar cea minimă va fi de 15...17 grade.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2.Pe râurile interioare**

Nu au fost semnalate evenimente deosebite.

**2.3.Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate la data de 30.07.2020, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

**Nu s-au înregistrat depăşiri ale mediei zilnice de 50 µg/m3 pentru PM10** (pulberi în suspensie cu diametrul sub 10 microni)**.**

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

**2. În domeniul solului şi vegetaţiei:**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 30.07.2020-31.07.2020 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

4. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE, TRANSPARENȚĂ ȘI TI